สลากดิจิทัล งวดวันที่ 1 ตุลาคม 2565 เหลืออีก 3 แสนใบ หลังจำหน่ายมาแล้ว 12,630,997 ใบ
สำนักงานสลากกินแบ่งรัฐบาล เปิดเผยตัวเลขการจำหน่ายสลากดิจิทัล ของงวดวันที่ 1 ตุลาคม 2565 โดยเมื่อเวลา 23:00 น. ของวันที่ 24 กันยายน 2565 สลากดิจิทัลถูกจำหน่ายไปแล้ว 12,630,997 ใบ โดยมีประชาชนเข้าไปซื้อสลากดิจิทัลผ่านแอปเป๋าตังจำนวน 1,683,441 ราย โดยยังคงมีสลากดิจิทัลเหลืออยู่ในระบบอีกจำนวนกว่า 3 แสนใบ จากจำนวนสลากทั้งหมด 12,879,500 ใบ โดยรวมระยะเวลาการเปิดจำหน่ายตั้งแต่วันที่ 17 กันยายนที่ผ่านมา มีระยะเวลา 9 วันจากการจำหน่ายสลากดิจิทัล มาตั้งแต่งวดแรก เมื่อวันที่ 16 มิถุนายน 2565 จำนวนทั้งหมด 5.2 ล้านใบ มาจนถึงงวดปัจจุบัน นั้นรวมจำหน่ายสลากดิจิทัลมาแล้ว 7 งวด มีการเพิ่มสลากเข้าสู่ระบบมาอย่างต่อเนื่อง ซึ่งสำนักงานสลากกินแบ่งรัฐบาลได้ตั้งเป้านำสลากกินแบ่งรัฐบาลเข้าสู่ระบบสลากดิจิทัลตลอดปี 2565 กว่า 20 ล้านใบ ขณะที่ระยะเวลาการจำหน่ายสลากดิจิทัลที่เหมาะสมต่องวดนั้นควรอยู่ที่ 10 วันขึ้นไป ซึ่งสถิติการซื้อขายตลอด 7 งวดที่ผ่านมาเป็นข้อมูลสำคัญที่ทำให้เห็นถึงปริมาณความต้องการสลากของประชาชนผู้ซื้อและความเหมาะสมของจำนวนสลากในระบบดิจิทัล ซึ่งในขณะนี้ปริมาณสลากทุกรูปแบบอยู่ที่ราว 100 ล้านใบต่องวด ซึ่งถือได้ว่ามีความเพียงพอต่อความต้องการของประชาชนแล้ว